stanford-oval/wikipedia huggingface dataset:
יעקב פאר
קורות חיים

פאר נולד בתל אביב לצילה ואליהו פרייברון, שעלו לארץ לאחר שואת יהודי אירופה. הוא סיים את לימודי הרפואה בפקולטה לרפואה של האוניברסיטה העברית בירושלים בשנת 1975 כעתודאי. לאחר הלימודים שירת בצה"ל במספר תפקידי פיקוד, והגיע לדרגת סגן אלוף במילואים. את התמחותו ברפואת עיניים החל בשנת 1980 במערך העיניים במרכז הרפואי הדסה, ומאז הוא עובד שם.
פאר ביצע התמחות-על בפתולוגיה של העין תחת הדרכתו של פרופ' לורנץ זימרמן בוושינגטון. בסמוך לתחילת התמחותו ייסד את תחום האונקולוגיה של העין בישראל. בשנת 1997 הוא מונה למנהל מערך העיניים במרכז הרפואי הדסה, וכיהן בתפקיד עד גיל פרישה בשנת 2017. מאז הוא ממשיך לעבוד במערך זה כרופא בכיר.
קורות חיים > באקדמיה

פאר מילא תפקידים רבים בפקולטה לרפואה של האוניברסיטה העברית, בהם, בין היתר, מספר תפקידי סגן דיקן ויו"ר ועדת המינויים במקצועות הקליניים. בשנת 1999 הועלה פאר לדרגת פרופ' מן המניין באופתלמולוגיה באוניברסיטה העברית בירושלים. ב-1995-2000 כיהן כיו"ר ועדת הבחינות ברפואת עיניים של המועצה המדעית של הר"י והיה נשיא האגודה הישראלית לחקר העין.
קורות חיים > פעילות בינלאומית

פאר כיהן כנשיא החברה הבינלאומית לפתולוגיה של העין (2000-2004) ונשיא החברה הבינלאומית לאונקולוגיה של העין (2007-2011) שהיה אחד ממקימיה. בשנים 2002-2012 היה חבר מועצת המנהלים של International council of ophthalmology, ארגון הגג של כל ארגוני העיניים בעולם, וב-2008-2013 היה חבר מועצת המנהלים וסגן נשיא ב-ARVO - Association for research in vision and ophthalmology, הארגון החשוב בעולם לחקר העין והראיה.
בשנת 2014 הוא נבחר כחבר באקדמיה הבינלאומית לרפואת עיניים (Academia Ophthalmologica Internationalis), וב-2019 נבחר כחבר בקבוצה המיסדת של האקדמיה הלאומית הישראלית לרפואה מדעית. ב-2020 זכה בפרס ע"ש Joanne G. Angle של החברה לחקר העין והראיה (ARVO) על תרומתו לחקר העין. ב-2024 נבחר כחבר במועצת הנגידים של ARVO Foundation.
פאר היה פעיל בקידום רפואת העיניים במדינות מתפתחות. בשנים 1986-1988 הקים את מחלקת העיניים בעיר נאקורו שבקניה. הוא סייע בהקמת מחלקות עיניים נוספות באפריקה וקידם במהלך השנים הכשרת רופאי עיניים ממדינות מתפתחות במרכז הרפואי הדסה. (במערך העיניים של הדסה הוכשרו במשך השנים כ-200 רופאי עיניים מכ-40 מדינות).
קורות חיים > חיים אישיים

פאר נשוי לד"ר עידית פאר, רופאת שיניים. לזוג שלושה ילדים.
מחקרים ומאמרים

במקביל לעבודתו בהדסה היה מעורב פאר במחקר במעבדה ובמחקר קליני. ממחקריו המשמעותיים ביותר:
זיהוי הפקטור VEGF כגורם למחלות כלי דם ברשתית. הזיהוי אפשר בהמשך פיתוח תרופות למחלות אלה, שהן הגורמות העיקריות לפגיעה בראיה בגיל המבוגר
זיהוי של תבניות של תעלות דם השונות מכלי דם רגילים בגידולי עיניים, תעלות דם שזוהו בהמשך גם בגידולים אחרים בגוף והביאו להבנה של חוסר תגובה של גידולים אלו לטיפולים מסוימים
מחקרים בסיסיים וקליניים של גידולי עיניים במלנומה של הענביה, רטינובלסטומה, גידולי לחמית ולימפומות תוך-עיניות.
מחקריו של פאר פורסמו בכ-290 מאמרים מדעיים בספרות הרפואית המבוקרת, ב-100 פרקים בספרים וב-700 הרצאות בכנסים לאומיים ובינלאומיים, בבתי-חולים ובמוסדות אקדמיים ברחבי העולם, מתוכן כ-150 הרצאות מוזמנות. פאר הוא אחד מהעורכים של סדרת הספרים Clinical ophthalmic Oncology, הספרים המובילים באונקולוגיה של העין שיצאו ב-4 מהדורות. הוא חבר במערכות עיתונים ברפואת עיניים, בין השאר ב־Investigative ophthalmology and visual science, Americal Journal of ophthalmology ו-Current EyeResearch.
פרסים עיקריים

2012 - פרס מיכאלסון של ה-Macula Society על תרומתו להבנת מחלות כלי דם ברשתית
2018 - פרס האקדמיה האמריקאית לאופתלמולוגיה (AAO) על פעילותו למניעת עיוורון בעולם
2020 -פרס ע"ש Joanne G. Angle של החברה לחקר העין והראיה (ARVO) על תרומתו לחקר העין
הערות שוליים

↑  Nir Hefez, פרס ARVO לפרופ' יעקב פאר • MedNews, באתר MedNews, ‏2021-04-10
↑  The Association for Research in Vision and Ophthalmology- 2020 Angle Award: Jacob Pe'er, www.arvo.org
↑  האיגוד הישראלי לרפואת עיניים - ברכות לפרופ' יעקב פאר על בחירתו ל-Board of Governors של ARVO, באתר eyeios.ima.org.il
↑  J. Pe'er, D. Shweiki, A. Itin, I. Hemo, H. Gnessin, E. Keshet, Hypoxia-induced expression of vascular endothelial growth factor by retinal cells is a common factor in neovascularizing ocular diseases, Laboratory Investigation; a Journal of Technical Methods and Pathology 72, 1995-06, עמ' 638–645
↑  Jacob Pe'er, Bertil E. Damato, Arun D. Singh, Clinical Ophthalmic Oncology, SpringerLink, 2024 doi: 10.1007/978-3-031-72443-5
↑  The Macula Society, maculasociety.org
↑  2018 International Blindness Prevention Awardee: Jacob Pe'er, MD - American Academy of Ophthalmology, www.aao.org
↑  The Association for Research in Vision and Ophthalmology- 2020 Angle Award: Jacob Pe'er, www.arvo.org
מחסן סודי 13

| --- | --- |

לוגו הסדרה
 סוגה:  על-טבעי מדע בדיוני
 יוצרים:  ג'יין אספנסון די ברנט מוט
 שחקנים:  ראו כאן
 ארץ מקור:  ארצות הברית ארצות הברית
 שפות:  אנגלית 
 מקום התרחשות:  דקוטה הדרומית 
 מספר עונות:  5 
 מספר פרקים:  64 
 הפקה
 חברת הפקה:  יוניברסל טלוויז'ן 
 הפצה:  NBCUniversal הפקות 
 אתר צילומים:  טורונטו, אונטריו, קנדה
 אורך פרק:  43 דקות 87 דקות (פרק הבכורה)
 שידור
 רשת שידור:  Syfy 
 תקופת שידור מקורית:  7 ביולי 2009 – 20 במאי 2014 
 קישורים חיצוניים
 www.syfy.com/warehouse13
 דף התוכנית ב-IMDb
 
מחסן סודי 13 (באנגלית: Warehouse 13, מילולית: מחסן 13) היא סדרת טלוויזיה אמריקאית מהסוגות על-טבעי ומדע בדיוני. יוצרי הסדרה הם התסריטאים והמפיקים ג'יין אספנסון (אנ') ודי ברנט מוט. הסדרה שודרה במשך חמש עונות ברשת Syfy, שבה שודרו גם הסדרות "אאוריקה" ו"אלפאס" המתרחשות באותו יקום בדיוני.
עונות

| עונה | מספר הפרקים | תאריך השידור הראשוני ארצות הברית> הפרק הראשון | תאריך השידור הראשוני ארצות הברית> הפרק האחרון |
| --- | --- | --- | --- |
| 1 | 12 | 7 ביולי 2009 | 22 בספטמבר 2009 |
| 2 | 13 | 6 ביולי 2010 | 7 בדצמבר 2010 |
| 3 | 13 | 11 ביולי 2011 | 6 בדצמבר 2011 |
| 4 | 10 | 23 ביולי 2012 | 1 באוקטובר 2012 |
| 4 | 10 | 29 באפריל 2013 | 8 ביולי 2013 |
| 5 | 6 | 14 באפריל 2014 | 19 במאי 2014 |
תקציר העלילה

המיקום המרכזי בסיפור הוא מחסן ענק בדקוטה הדרומית שבו מאוחסנים חפצים מיוחדים בעלי כוחות על-טבעיים. העלילה עוקבת אחר פעילותם של סוכני "מחסן סודי 13" ברחבי העולם באיתור חפצים שהשפעתם מסוכנת, נטרולם והבאתם למחסן. מדי פעם הסוכנים מתמודדים בתוך המחסן עצמו עם השפעה של חפצים שכבר נאספו וקוטלגו. המחסן הוא ה-13 בסדרת מחסנים מסוגו; 12 המחסנים שקדמו לו היו ממוקמים במעצמות ובאימפריות קדומות.
שחקנים ודמויות

| שם השחקנ/ית | שם הדמות | אודות הדמות | הערות |
| --- | --- | --- | --- |
| ג'ואן קלי | מייקה ברינג | סוכנת שטח שגויסה מהשירות החשאי; משכילה וחובבת ספרות. | 64 פרקים |
| אדי מקלינטוק | פיט לטימר | סוכן שטח שגויס מהשירות החשאי; ניחן ביכולת על טבעית לתחושה מוקדמת. | 64 פרקים |
| סול רובינק | ארטי נילסן | סוכן ותיק שעבד בצעירותו כמומחה להצפנה בסוכנות לביטחון לאומי; ראש הצוות. | 64 פרקים |
| אליסון סקאגליאוטי | קלאודיה דונובן | סוכנת מתלמדת צעירה; פצחנית מחשבים; דמות בת של ארטי. | 60 פרקים |
| ג'נל ויליאמס | לינה | בעלת בית הארחה בעיירה הסמוכה למחסן, שם הצוות גר; ניחנה ביכולת לראות הילות. | 38 פרקים |
| ארון אשמור | סטיב ג'ינקס | סוכן שטח שגויס מה-ATF; ניחן ביכולת על טבעית לזהות שקרים. | 36 פרקים |
| סי-סי-אייץ' פאונדר | איירין פרדריק | אחראית המחסן; מגייסת סוכנים. | 29 פרקים |
| ג'יימי מארי | הלנה ג' ולס | סוכנת מחסן 12 בעברה; ממציאה וסופרת אנגלייה מהתקופה הוויקטוריאנית המבוססת על הרברט ג'ורג' ולס. | 15 פרקים |
| פרן טהיר | אדווין קוסאן | חבר בכיר בקבוצה המופקדת על המחסן. | 11 פרקים |
קרוסאובר

סדרות הטלוויזיה "מחסן סודי 13", "אאוריקה" ו"אלפאס" מתרחשות ביקום בדיוני משותף, והיו ביניהן מספר פרקי קרוסאובר:
בפרק החמישי בעונה השנייה של "מחסן סודי 13", דאגלס פרגו (ניל גרייסטון) מ"אאוריקה" המתרחשת בעיירה הבדיונית אאוריקה בדקוטה הצפונית, נשלח לדקוטה הדרומית להתקין מערכת מחשבים חדשה במחסן.
בפרק החמישי בעונה הרביעית של "אאוריקה", קלאודיה דונובן מ"מחסן סודי 13" מגיעה לעיירה אאוריקה לצפות בהדגמה של טכנולוגיה חדישה תוצרת מעבדות המחקר המתקדמות המקומיות.
בפרק השישי בעונה השלישית של "מחסן סודי 13", מייקה, פיט וקלאודיה נוסעים לפאלו אלטו כדי לעזור לדאגלס פרגו מ"אאוריקה" שהסתבך לאחר ששילב חפץ על טבעי במכשיר מציאות מדומה למשחקי וידאו.
בפרק החמישי בעונה הראשונה של "אלפאס", ד"ר ונסה קאלדר (לינדזי וגנר), רופאה שהופיעה בשישה פרקים ב"מחסן סודי 13", עוזרת לצוות בחקירת תיק של מקרי מוות בפנסילבניה.
הפקה

חמש עונותיה של הסדרה צולמו בטורונטו רבתי ובעיקר בעיר הבירה טורונטו עצמה.
המופע של קליבלנד

| --- | --- |
 
לוגו הסדרה
 מבוסס על:  איש משפחה 
 סוגה:  אנימציה, סאטירה, קומדיית מצבים
 יוצרים:  סת' מקפרלן, מייק הנרי, ריצ'רד אפל 
 מדבבים:  ג'ייסון סודייקיס, קווין ריצ'רדסון, סנה לת'ן, סת' גרין, מייק הנרי, רייגן גומז-פרסטון
 מדבבים בעברית:  לא קיימת גרסה בשפה העברית
 ארץ מקור:  ארצות הברית ארצות הברית
 שפות:  אנגלית 
 מקום התרחשות:  וירג'יניה 
 מספר עונות:  4 
 מספר פרקים:  88 
 הפקה
 מפיקים בפועל:  סת' מקפרלן, מייק הנרי 
 חברת הפקה:  פוקס, Fuzzy Door Productions, פוקס המאה ה-20 בטלוויזיה 
 הפצה:  פוקס המאה ה-20 בטלוויזיה, הולו, דיסני+ 
 מוזיקה:  וולטר מרפי 
 אורך פרק:  23 דקות
 שידור
 רשת שידור:  פוקס 
 רשת שידור בישראל:  yes (ערוץ yes Comedy HD) דיסני+
 תקופת שידור מקורית:  27 בספטמבר 2009 – 19 במאי 2013
 קישורים חיצוניים
 www.fox.com/cleveland/
 דף התוכנית ב-IMDb
 
המופע של קליבלנד (באנגלית: The Cleveland Show) היא סדרת אנימציה אשר שודרה לראשונה ברשת Fox האמריקאית ב-27 בספטמבר 2009. היא בוטלה ב-2013.
סדרה זו מגוללת את חייו של קליבלנד בראון ומשפחתו לאחר שעזב את העיר קוהוג ועבר חזרה לעיירת הולדתו הבדיונית, סטולבנד, וירג'יניה, שם נישא לדונה טאבס. יוצרי הסדרה הם סת' מקפרלן, מייק הנרי וריצ'רד אפל. הסדרה "המופע של קליבלנד" היא בעצם ספין אוף לסדרה "איש משפחה".
בישראל שודרה הסדרה בערוץ yes Comedy HD, וכעת זמינה בשירות הסטרימינג דיסני+.
הדמויות > משפחת בראון ומשפחת טאבס

קליבלנד בראון (מדובב על ידי מייק הנרי) – הדמות הראשית בסדרה. בחור אפרו-אמריקני איטי ומסורבל. בעוד שבעבר היה אחד מחבריו הטובים של פיטר גריפין בסדרה "איש משפחה", בפרק הפיילוט של הסדרה קליבלנד עובר בחזרה לעיירת הולדתו סטולבנד, וירג'יניה, בה הוא מוצא את חברתו מימי התיכון, דונה טאבס ובהמשך מתחתן עימה. עם נישואיו של קליבלנד לדונה, עובר קליבלנד להתגורר בביתה ביחד עם בנו, קליבלנד ג'וניור.
דונה (טאבס) בראון (מדובבת על ידי סנה לת'ן) – חברתו הנוסטלגית של קליבלנד בראון מימיו בבית-הספר התיכון. דונה עובדת כמזכירה בבית הספר התיכון בעיר סטולבנד. לדונה שני ילדים, רוברטה וראלו טאבס.
קליבלנד בראון ג'וניור (מדובב על ידי קווין מייקל ריצ'רדסון) – בנו הביולוגי היחיד של קליבלנד בראון. קליבלנד ג'וניור הוא נער בן 14 הסובל מהשמנת יתר בעוד שבסדרה "איש משפחה" תואר כנער היפראקטיבי וספורטיבי. עם נישואי אביו לדונה טאבס, הפך קליבלנד ג'וניור לאחיהם החורג של רוברטה וראלו טאבס.
רוברטה טאבס (מדובבת על ידי ניה לונג בעונה הראשונה ועל ידי רייגן גומז-פרסטון) – נערה פטפטנית בגיל ההתבגרות, ביתה של דונה טאבס ואחותו של ראלו. רוברטה היא ילדה פופולרית מאוד בבית הספר.
ראלו טאבס (מדובב על ידי מייק הנרי) – בנה הביולוגי בן ה-5 של דונה ובעלה לשעבר, רוברט, ואחיה הביולוגי של רוברטה. אף על פי שרוב ימיו אביו לא היה נוכח בבית, ראלו מאוד דומה בהתנהגותו לרוברט. לאחר נישואי אמו לקליבלנד בראון הפך קליבלנד ג'וניור לאחיו החורג.
הדמויות > משפחת ברס

טים ברס (הדובים) (מדובב על ידי סת' מקפרלן) – שכנם של משפחת בראון החי עם אשתו ובנו. טים הוא נוצרי אדוק, העובד בחברת הכבלים המקומית כאיש מכירות טלפוני.
אריאנה הדובה (מדובבת על ידי אריאנה הפינגטון) – אשתו של טים. עקרת בית טיפוסית. את ירח הדבש שלהם מבלים בני הזוג בישראל.
ריימונד הדוב (מדובב על ידי נאט פקסון) – בנם של טים ואריאנה. ריימונד הוא בן 17 המשחק בנבחרת הבייסבול של בית הספר. מעשן מריחואנה לעיתים קרובות, עובדה שהוא מסתיר מהוריו.
הדמויות > משפחת קרינקלסק

לסטר קרינקלסק (מדובב על ידי קווין מייקל ריצ'רדסון) – שכן וחבר של קליבלנד. בור כפרי טיפוסי מדרום ארצות הברית ("רד נק"), אשר נוהג לבשל ולאכול חיות שנדרסו בסמיכות לביתו. גר עם אשתו וילדיו.
קנדרה קריסטל קרינקלסק (מדובבת על ידי אסים בטרא) – אשתו של לסטר. זללנית כפייתית הסובלת מהשמנת יתר וסוכרת.
ארני קרינקלסק (מדובב על ידי גלן הוורטון) – בנם של לסטר וקנדרה.
הדמויות > משפחת ריכטר

הולט אן ריכטר (מדובב על ידי ג'ייסון סודייקיס) – חבר של קליבלנד. בחור בן 32 אשר עדיין גר עם אמו. אנשים נוהגים להקניט אותו לעיתים קרובות בשל קומתו הנמוכה. בזמנו הפנוי הוא אוהב לשחק בגיים בוי, לצפות בסדרה "הפמליה" ולשחק גולף. יש לו קעקוע של ג'רמי פיבן על חזהו. עובד כמאמן אישי בחדר הכושר המקומי.
צוות המדבבים

מייק הנרי מדבב את קולותיהם של שתיים מהדמויות הראשיות של הסדרה: קליבלנד בראון וראלו טאבס. את קולה של הדמות קליבלנד עיבד ופיתח הנרי עבור הסדרה "איש משפחה", כשהוא מתבסס על קולו של חבר קרוב. לדבריו קולה של הדמות ראלו פותח ושוכלל במשך כ-20 שנים במסגרת מתיחות טלפוניות אותן ביצע.
סנה לת'ן מדבבת את דמותה של אשתו של קליבלנד דונה טאבס. דיבוב זה היה לתפקיד הדיבוב השני בלבד שלה. לפני ליהוקה לסדרה שיחקה לת'ן במספר סרטים ובהם "הנוסע השמיני נגד הטורף", "Love & Basketball" ו-"The Family That Preys".
רייגן גומז-פרסטון מדבבת את דמותה של בתו החורגת של קליבלנד רוברטה טאבס. לדבריה הקול שמשמש אותה לדיבוב דמותה של רוברטה הוא קולה הרגיל. בעונה הראשונה של הסדרה דובבה הדמות בידי ניה לונג.
קווין מייקל ריצ'רדסון, מדבב קבוע באיש משפחה, מדבב את דמותו של קליבלנד הבן ואת דמות של לסטר קרינקלסק, שכנו של קליבלנד. ההשראה לקולו של קליבלנד הבן נבעה לדבריו של ריצ'רדסון מדמותו של פטריק, בעל נכות נפשית שנהג לחבוש קסדת פוטבול, שאותו גילם ר'יצרדסון בסדרת הדרמה "ER".
ג'ייסון סודייקיס מדבב את קולו של הולט ריכטר, אחד מחבריו האלכוהוליסטים של קליבלנד ושל טרי קימפל, אחד מחבריו הוותיקים של קליבלנד ועמית לעבודה עמו.
סת' מקפרלן מדבב את קולו של טים הדוב, שלטענתו של מקפרליין הוא חיקוי קולו של סטיב מרטין ונימת בחור משוגע במקצת.
בנוסף לצוות המדבבים הקבוע ישנם גם מדבבים אורחים רבים בסדרה בהם אריאנה הפינגטון המדבבת את אשתו של טים הדוב אריאנה הדובה, נאט פקסון המדבב את בנם של טים ואריאנה ריימונד הדוב, ג'יימי קנדי המדבב את החבר של רוברטה – גבריאל פרידמן (המכונה "פדרליין ג'ונס"), ויל פורטה המדבב את המנהל וואלי, פרנסס קאלייר המדבבת את אוולין "קוקי" בראון, קרייג רובינסון המדבב את לה-בר בראון ודייוויד לינץ' המדבב את דמותו של גאס הברמן.
| 0 | 1 | 2 | 3 | 4 | 5 |
| --- | --- | --- | --- | --- | --- |

| מייק הנרי | סנה לת'ן | רייגן גומז-פרסטון | קווין מייקל ריצ'רדסון | סת' מקפרלן | ג'ייסון סודייקיס |
| קליבלנד בראון, ראלו טאבס | דונה טאבס | רוברטה טאבס | קליבלנד בראון הבן, לסטר קרינקלסק | טים הדוב | הולט ריכטר, טרי קימפל |
ביטול הסדרה

ב-17 באפריל 2013, הכחישה פוקס שמועות אשר טענו כי "המופע של קליבלנד" בוטלה. עם זאת, ב-13 במאי, אישר ראש חדשות הבידור של פוקס קווין ריילי את ביטול הסדרה. שידורים חוזרים של הסדרה ממשיכים להיות משודרים בתחנות מקומיות, TBS, וברצועת השידורים למבוגרים של Cartoon Network הנקראת Adult Swim. לאור ביטול הסדרה, אושר שקליבלנד ומשפחתו יחזרו לקוהוג ויצטרפו לצוות הסדרה של "איש משפחה".
רופא להשכיר

| --- | --- |

פתיח הסדרה
 סוגה:  קומדיה דרמטית, דרמת בית חולים
 יוצרים:  אנדרו לנצווסקי   חואן פ. רוג'רס
 שחקנים:  מארק פויארסטין   פאולו קוסטנזו   ג'יל פלינט   רשמה שטי
 ארץ מקור:  ארצות הברית 
 שפות:  אנגלית 
 מספר עונות:  8 
 מספר פרקים:  104 
 הפקה
 חברת הפקה:  יוניברסל טלוויז'ן 
 הפצה:  NBCUniversal הפקות, נטפליקס 
 אתר צילומים:  לונג איילנד 
 מוזיקה:  The Blue Van 
 אורך פרק:  42 דקות
 שידור
 רשת שידור:  USA
 רשת שידור בישראל:  yes stars drama
 תקופת שידור מקורית:  4 ביוני 2009 – 6 ביולי 2016
 תקופת שידור בישראל:  8 ביוני 2010 – עדיין רץ
 קישורים חיצוניים
 אתר רשמי
 דף התוכנית ב-IMDb
 
רופא להשכיר (באנגלית: Royal Pains) היא סדרת דרמה המשכית של רשת USA האמריקאית ששודרה בין השנים 2009–2016 למשך 8 עונות.
הסדרה בכיכובו של מארק פויארסטין מספרת על רופא צעיר בשם האנק לוסון המואשם בגרימת מותו של חולה חשוב. האנק מחליט לעבור לגור עם אחיו הצעיר, אוון בהמפטונס. שם הופך האנק ל"רופא להשכיר" של העשירים המקומיים.
הסדרה עלתה לראשונה ב-4 ביוני 2009 וכללה 12 פרקים עד שהגיעו לסיומם ב-27 באוגוסט 2009.
העונה השמינית והאחרונה עלתה ב-18 במאי 2016, כללה 8 פרקים שלא צלחו כמו העונות הראשונות, והסתיימה ב-6 ביולי 2016.
בישראל הסדרה שודרה בערוץ yes Drama.
שחקנים ראשיים

הנרי "האנק" לוסון (מארק פויארסטין): השחקן הראשי. בעבר היה רופא מצליח בחדר המיון של ניו יורק. הוא עובר לגור יחד עם אחיו הצעיר בהמפטונס בלונג איילנד ופותחים שם עסק של רפואה פרטית בעיר, הוא ואחיו יהודים.
אוון ר. לוסון (פאולו קוסטנזו): אחיו הצעיר של האנק. הוא רואה חשבון וסמנכ"ל הכספים של אחיו. הוא בדרך כלל עושה משהו טיפשי או מביך בניסיון לקדם את העסק שהקימו יחדיו.
ג'יל קייסי (ג'יל פלינט): מנהלת בית חולים מקומי. במערכת יחסים עם האנק, אך עם הזמן מערכת היחסים ביניהם הופכת להיות מביכה, במיוחד אחרי שבעלה לשעבר, צ'ארלי, חוזר לזמן קצר. (עונות 1–4)
דיביה קאדרה (רשמה שטי): עוזרת רופא של האנק. היא שומרת את הקריירה שלה בסוד מהוריה. נגד רצונה, הוריה הכריחו אותה להתארס לחבר הילדות שלה.
פייג' לוסון (ברוק ד'אורסיי): אשתו של אוון וגיסתו של הנרי. היא ביתו של קצין צבא לשעבר, עשיר ושמרן בעל שאיפות פוליטיות שחושב שאוון לא מספיק טוב לבתו. (עונות 2–8)
בוריס קוסטר פון יורגנס רטניץ' (קמפבל סקוט): איש עסקים גרמני, בעל התנהגות נוקשה, שרגיל לקבל את כל מה שהוא רוצה. מציע להאנק ואוון להתגורר בבית ההארחה שלו, והוא הלקוח הראשון של האנק. בעל מחלה גנטית נדירה.
ד"ר ג'רמיה סאקאני (בן שנקמן): הועסק על ידי אוון כדי להיות המחליף של האנק במהלך ההפסקה הזמנית של השותפות העסקית שלהם, ולאחר שאוון והאנק השלימו, סאקאני נשאר. (עונות 4–8)
שחקנים ראשיים > שחקנים משניים

אדי ר. לוסון (הנרי וינקלר): האב האוהב של האנק ואוון, שעזב אותם כשהיו צעירים. נאשם במעילה. אדי ישב תקופה קצרה בכלא ועכשיו הוא על תנאי, ועובד כסופר רבי-מכר, ומגיע לחדש את הקשר שלו עם בניו ועם בתו החדשה אמה.
ד"ר אמילי פק (אנסטסיה גריפית'): רופאה מתחרה, שעובדת עם (ומעורבת במקצת) האנק. היא הועסקה על ידי בוריס כדי להחליף את האנק בזמן שעשה ביקור ממושך בקובה עם בוריס.
ג'ק אומאלי (טום קוואנו): שחקן גולף מקצועי, הפך להיות חבר טוב ועמוק של האנק מה שהפך לבולט. ג'ק מת בפרק 15 של עונה 3, מה שגרם להאנק לפתח טראומה נפשית.
ד"ר פול ואן דייק (המכונה "דוקטור") (קייל הווארד): רופא במורשת של המפטונס, דיביה הראשונה שפוגשת אותו בעת ליקוי ירח בבית החולים. אחרי פלרטוט קצר בינו לבין דיביה, אוון מעסיק אותו כאחד ממחליפיו של האנק במהלך הפסקה זמנית של השותפות ביניהם.
פרקים

| עונה | פרקים | פרק בכורה | פרק סיום |
| --- | --- | --- | --- |
| 1 | 12 | 4 ביוני 2009 | 27 באוגוסט 2009 |
| 2 | 18 | 3 ביוני 2010 | 24 בפברואר 2011 |
| 3 | 16 | 29 ביוני 2011 | 22 בפברואר 2012 |
| 4 | 16 | 6 ביוני 2012 | 16 בדצמבר 2012 |
| 5 | 13 | 12 ביוני 2013 | 11 בספטמבר 2013 |
| 6 | 13 | 10 ביוני 2014 | 2 בספטמבר 2014 |
| 7 | 8 | 2 ביוני 2015 | 21 ביולי 2015 |
| 8 | 8 | 18 במאי 2016 | 6 ביולי 2016 |
עמוק באדמה

| --- | --- |

לוגו הפתיחה
 סוגה:  דרמה המשכית, קומדיה שחורה
 יוצרים:  אלן בול
 שחקנים:  פיטר קראוזה  מייקל סי הול  פרנסס קונרוי  לורן אמברוז מתיו סט פטריק פרדי רודריגז ג'רמי סיסטו ג'סטינה מקאדו ג'יימס קרומוול רייצ'ל גריפית'ס
 פסקול:  תומאס ניומן
 ארץ מקור:  ארצות הברית ארצות הברית
 שפות:  אנגלית
 מקום התרחשות:  לוס אנג'לס, קליפורניה, טופנגה 
 מספר עונות:  5
 מספר פרקים:  63
 הפקה
 מפיק:  אלן בול 
 מפיקים בפועל:  אלן בול רוברט גרינבלט דייוויד ג'נולארי אלן פול
 חברת הפקה:  HBO 
 הפצה:  האחים וורנר טלוויזיה, הולו, HBO Max 
 מוזיקה:  ריצ'רד מרווין 
 אורך פרק:  60 דקות
 שידור
 רשת שידור:  HBO
 רשת שידור בישראל:  ערוץ 2   Xtra HOT   Yes stars Drama
 תקופת שידור מקורית:  3 ביוני 2001 – 21 באוגוסט 2005
 קישורים חיצוניים
 האתר הרשמי
 דף התוכנית ב-IMDb
 
עמוק באדמה (באנגלית: Six Feet Under) היא סדרת דרמה אמריקאית העוסקת בנושא החיים בצל המוות ומאופיינת בסגנון אלגורי. היא מתמקדת במשפחת פישר המנהלת בית לוויות בלוס אנג'לס שבקליפורניה. יוצר הסדרה הוא התסריטאי אלן בול, שגם הפיק אותה, יחד עם רוברט גרינבלט, דייוויד ג'נולארי ואלן פול. הסדרה, הכוללת 63 פרקים ב-5 עונות, שודרה ברשת הכבלים HBO בין 3 ביוני 2001 ל-21 באוגוסט 2005.
"עמוק באדמה" היא סדרה עטורת פרסים ושבחים. היא זכתה בעקביות לשבחים רבים, ביקורות חיוביות, אהדה בקרב המעריצים במשך השנים, במיוחד עבור הכתיבה והמשחק וכן בנתוני רייטינג גבוהים ברשת HBO. הסדרה תוארה בעקביות על ידי מבקרי טלוויזיה רבים כאחת מסדרות הטלוויזיה הטובות בכל הזמנים, ופרק הסיום שלה אף נחשב בידי רבים לפרק הסיום הטוב ביותר בכל הזמנים. הסדרה זכתה בפרסים רבים ובראשם 3 פרסי גלובוס הזהב, 9 פרסי אמי ו-32 פרסים אחרים.
עלילה

הסדרה נפתחת במותו של ראש משפחת פישר ומנהל בית ההלוויות פישר ובניו, נתניאל פישר. בעקבות מותו מקבלים לידיהם את ניהול העסק שני בניו - האח הבכור, נתניאל (נייט) והאח האמצעי דייוויד. משפחת פישר כוללת גם את האם רות והאחות הקטנה קלייר. לעלילה מצטרפים חברים שונים של המשפחה: פדריקו דיאז שעובד בבית ההלוויות, ברנדה צ'נווית, חברתו לסירוגין של נייט וקית צ'ארלס, בן זוגו של דייוויד. במהלך הסדרה עוברות הדמויות טלטלות רבות של סבל וצער לצד הומור וצחוק. הסדרה מאופיינת כמולטי-ז'אנר, ואלן בול מוצא לנכון לתאר אותה כ"הסדרה היחידה שברגע אחד אתה מוצא את עצמך מתפוצץ מצחוק וברגע השני אתה חווה כאב וצער ומתפרק בבכי".
עלילה > העונה הראשונה

13 פרקי העונה הראשונה שודרו בין 21 ביוני ל-19 באוגוסט 2001.
הפרק הראשון של הסדרה נפתח במותו הפתאומי של אב המשפחה, נתניאל, שנהרג בתאונת דרכים בדרכו לאסוף את בנו הבכור (נייט) משדה התעופה. נייט מכיר את ברנדה על המטוס בעת חזרתו מסיאטל והם מקיימים יחסי מין מזדמנים בשדה התעופה. קלייר נמשכת לבחור בשם גבריאל (גייב), אשר מכור לסמים. לאחר שהיא שוכבת איתו, הוא מפיץ שמועה בבית הספר שהיא מצצה לו את כפות הרגליים. בתגובה, היא גונבת כף רגל של גופת אדם מבית הלוויות ומכניסה אותה לתאו האישי בבית הספר. הם נפרדים, אך בהמשך היא עוזרת לו להתמודד עם מות אחיו בן ה-6. דייוויד מנהל מערכת יחסים הומוסקסואלית עם קית' בסתר. הם מתקשים לשמור על מערכת יחסיהם מפני שדייוויד הוא הומו בארון. הם נפרדים ושומרים על קשר, ובינתיים דייוויד מקיים יחסי מין מזדמנים עם הומואים מהאינטרנט וזונות ממין זכר. רות, אכולת רגשות האשמה על בגידתה בבעלה המנוח עם היירם, נפרדת ממנו אך חוזרת אליו לאחר שהיא חשה בודדה. מחזר אחריה גבר נוסף, ספק הפרחים להלוויות, ניקולאי, אצלו היא גם עובדת לראשונה בחייה. נייט וברנדה נאלצים להתמודד עם בילי, אחיה של ברנדה, המקנא במערכת היחסים ביניהם מפני שהוא מאוהב בה. פדריקו, חונט בבית הלוויות, עוזב את העסק לזמן קצר לטובת רשת בית לוויות מתחרה אך חוזר לאחר שקיבל העלאה במשכורת. במהלך העונה נולד לו בן שני. בילי, אחיה הפסיכופת של ברנדה מתאשפז בכפייה לאחר שתקף את נייט וברנדה. בסוף העונה ברנדה מציעה לנייט להתחיל לחשוב על חתונה. השניים מתעמתים במהלך נהיגה וגורמים לתאונת דרכים, דבר הגורם להם להעריך את אהבתם. לאחר בדיקות שגרתיות שנערכו לאחר התאונה, נייט מגלה כי יש לו AVM (מלפורמציות עורקיות-ורידיות במוח).
עלילה > העונה השנייה

13 פרקי העונה השנייה שודרו בין 3 במרץ ל-2 ביוני 2002.
העונה השנייה מתרחשת כמספר שבועות לאחר סיום העונה הראשונה, בה נייט נאלץ להתמודד עם מחלתו שעלולה להתפרץ בכל רגע. רות בוחרת בניקולאי, מוכר הפרחים הרוסי במערכת יחסים שלא מחזיקה יותר מדי זמן. קלייר נשארת עם גבריאל לאחר שמגלה את כל מעשי העבריינות שעשה, ולאחר שירה בבן אדם דרך חלון רכבה. דרכם של השניים מתפצלת. קית' ודייוויד חוזרים ומגדלים את אחייניתו של קית', טיילור, לאחר שאמה עוברת למרכז גמילה מסמים. קליינטית זונה של ברנדה משפיעה עליה לרעה, וזו מתחילה לקיים יחסי מין מזדמנים עם גברים אקראיים שהיא פוגשת. נייט נוסע לסיאטל לאסוף גופה, ושם מתארח אצל ידידה מהעבר, ליסה. השניים מקיימים יחסי מין ובהמשך העונה מתברר כי היא נכנסה ממנו להיריון. בסיום העונה, רות מגלה כי היא סבתא למאיה, בתם המשותפת של נייט וליסה. קית' מתפטר מעבודתו כשוטר לאחר שהכה בן אדם. נייט וברנדה נפרדים לאחר שהוא מגלה על מעלליה המיניים, ולאחר שהיא מגלה על בגידתו עם ליסה ובתם המשותפת. פדריקו קונה 25% מהעסק והופך לשותף של נייט ודייוויד. קלייר מסיימת את לימודי התיכון ונייט עובר ניתוח עקב מחלתו, שעלול לגרום למותו.
עלילה > העונה השלישית

13 פרקי העונה השלישית שודרו בין 2 במרץ ל-1 ביוני 2003.
העונה השלישית מתרחשת כשבעה חודשים לאחר סיום העונה הקודמת. נייט נשוי באושר לליסה ושניהם מגדלים את בתם מאיה. קלייר מתחילה את לימודיה בבית הספר לאומנות. ברנדה יוצרת קשר עם נייט לאחר מספר חודשים של ניתוק מוחלט, אך השניים לא מתקרבים. בהמשך, נפטר אביה ממחלת הסרטן, ונייט הולך לנחם אותה. דייוויד וקית' הולכים לטיפול זוגי כדי לפתור את בעיותיהם. נייט וליסה מתקשים לגדל יחדיו את מאיה, שוקלים להיפרד אך מחליטים להישאר יחד. פדריקו נאלץ להתמודד עם דיכאונה של אשתו ונסה לאחר מות חמותו. קלייר מנהלת מערכת יחסים עם ראסל, ידידה מבית הספר לאומנות ונפרדת ממנו לאחר שמגלה כי קיים יחסי מין עם המרצה שלהם. מאוחר יותר קלייר מגלה כי היא בהריון מראסל וממהרת לבצע הפלה. רות מנהלת מערכת יחסים משונה עם ארתור, עובד חדש בבית הלוויות. בסוף העונה היא פוגשת גאולוג בשם ג'ורג' סיבלי במהלך לוויה, והשניים מחליטים להתחתן. ברנדה עוברת לגור לבדה בדירה שכורה, לאחר שבעקבות ביקור באירוע סיום השנה של כתתה של קלייר, היא מוצאת את אמה מקיימת יחסי מין עם המורה של קלייר בביתם. ליסה יוצאת לטיול לאחותה בארב, אולם לא מגיעה אליה. בשלושת הפרקים האחרונים מתפתחת תעלומה סביב היעלמותה. בפרק האחרון מקבל נייט שיחת טלפון ממשרדו של השריף, המבשר לו כי נמצאה גופתה, אולם לא נמסרים פרטים לגבי נסיבות מותה. נייט מוצא ניחומים אצל ברנדה.